钦定古今图书集成/明伦汇编/官常典/第613卷 > 顾琛
## 钦定古今图书集成/明伦汇编/官常典/第613卷 > 顾琛

按《宋书》本传，“琛字弘玮，吴郡吴人也。曾祖和，晋司空。
祖履之、父惔，并为司徒左西掾。琛谨确不尚浮华，起
家州从事、驸马都尉，奉朝请。少帝景平中，太皇太后
崩，除大匠丞，彭城王义康右军，骠骑参军，晋陵令，司
徒参军，尚书库部郎，本邑中正。元嘉七年，太祖遣到
彦之经略河南，大败，悉委弃兵甲，武库为之空虚。后”
太祖宴，会有荒外归化人在坐，上问琛：“库中仗犹有
几许？”琛诡答：“有十万人仗。”旧武库仗秘不言多少。上
既发问，追悔失言，及琛诡对，上甚喜。尚书寺门有制八座以下门生随入者各有差，不得杂以人士。琛以
宗人顾硕头寄尚书张茂度门名，而与硕头同席坐。
明年，坐遣出，免中正。凡尚书官大罪“则免，小罪则遣
出。遣出者，百日无代人，听还本职。”琛仍为彭城王义
康所请，补司徒录事参军、山阴令。复为司徒录事，迁
少府。十五年，出为义兴太守。初，义康请琛入府，欲委
以腹心。琛不能承事刘湛，故寻见斥外。十九年，徙东
阳太守，欲使琛防守。大将军彭城王义康固辞忤旨，
废黜还家积年。二十七年，《索卤》南至瓜步，权假琛建
威将军，寻除东海王袆冠军司马，行会稽郡事，随王
诞代袆，复为诞安东司马。元凶弑立，分会稽五郡置
会州，以诞为刺史，即琛为会稽太守，加五品将军，置
将佐。诞起义，加冠军将军。事平，迁吴兴太守。孝建元
年，征为五兵尚书，未拜，复为宁朔将军、吴郡太守。以
起义功，封永新县五等侯。大明元年，吴县令张闿坐
居母丧无礼，下廷尉，钱塘令沈文秀判劾违谬，应坐
被弹。琛宣言于众，闿被劾之始，屡相申明，又云“当启
文秀留县。”世祖闻之大怒，谓琛卖恶归上，免官。琛母
老，仍停家。琛及前西阳太守张牧，并司空竟陵王诞
故佐，诞待琛等素厚。三年，诞据广陵反，遣客陆延稔
赍书扳琛为征南将军，牧为安东将军，琛子前尚书
郎宝素为谘议参军，宝素弟前司空参军宝先为从
事中郎，牧兄前吴郡丞济为冠军将军，从弟前司空
主簿晏为谘议参军。时世祖以琛素结事诞，或有异
志，遣使就吴郡太守王昙生诛琛父子。会延稔先至，
琛等即执斩之，遣二子送延稔首启世祖曰：“刘诞猖
狂，遂构衅逆，凡在含齿，莫不骇惋。臣等预荷国恩，特
百常愤，忽以今月二十四日中，获贼诞疏，欲见邀诱。
臣即共执录伪使，并得诞与抚军长史沈怀文、扬州
别驾孔道存、抚军中兵参军孔璪、前司兵参军孔桓
之、前司空主簿张晏书，具列本郡太守王昙生，臣即
日便应星驰，归骨辇毂。臣母年老，身在侍养，辄遣息
宝、素。”宝先束骸诣阙，世祖所遣诛琛使，其日亦至，仅
而获免。上嘉之，召琛出，以为西阳王，子尚抚军司马，
牧为抚军中兵参军。琛母孔氏时年百馀岁，晋安帝
隆安初，琅邪王𫷷于吴中为乱，以女为贞烈将军，悉
以女人为官属，以孔氏为司马。及孙恩乱后，东土饥
荒，人相食。孔氏散家粮以赈邑里，得活者甚众，生子
皆以“孔”为名焉。琛仍为吴兴太守，明年，坐郡民多翦
钱及盗铸，免官。六年，起为大司农、都官尚书新安王
子鸾北中郎司马、东海太守，行南徐州事，随府转抚
军司马，太守如故。前废帝即位，复为吴郡太守。太宗
泰始初，与四方同反，兵败，奉母奔会稽。台军既至，归
降。宝素与琛相失，自杀。琛寻丁母忧，服阕，起为员外
常侍、中散大夫。后废帝元徽三年卒，时年八十六。宝
先，大明中为尚书水部郎。先是琛为左丞荀万秋所
劾，及宝先为郎，万秋犹在职，自陈不拜。世祖诏曰：“敕
违纠慢，宪司之职，若理有不公，自当更有厘正。而自
顷刻无轻重，辄致私绝，此风难长。”主者严为其科。宝
先盖依附，世准不足问。先是，宋世江东贵达者，会稽
孔季恭。季恭子灵符、吴兴丘渊之及琛，吴音不变。渊
之字思元，吴兴乌程人也。太祖从高祖北伐，留彭城，
为冠军将军、徐州刺史，渊之为长史。太祖即位，以旧
恩历显官，侍中，都官尚书，吴郡太守。卒于太常，追赠
光禄大夫。